Lørdag fik T. Hansen i Hjørring en ny kunde.

Butikspersonale og kunder måtte lørdag formiddag kort før klokken 11 springe om ikke for livet, så i hvert fald lynhurtigt til side for ikke at komme til skade, da en kronhjort pludselig kom løbende ind gennem hoveddøren hos T. Hansen på Frederikshavnsvej i Hjørring. Det skriver nordjyske.dk.

- Det var helt vildt. Jeg stod ved disken og var ved at ekspedere en kunde, og pludselig kom kronhjorten løbende ind gennem butikken, så kunderne sprang til side for dyret. Jeg troede først, det var en hest, men fik så set geviret. Og lige i hælene på dyret kom der en jæger løbende. Han havde set dyret ude på Frederikshavnsvej og var fulgt efter det ind i butikken. Han sagde, at det var en kronhjort, forklarer souschef Martin Pedersen, T. Hansen i Hjørring.

Kronhjorten var øjensynlig løbet over Frederikshavnsvej og blevet så forskrækket, at den i sin forvirring løb ind i butikken.

Fra T. Hansens løb kronhjorten over mod EUC Nord og Vendiaparken i Hjørring, hvor der er et lille skovområde, og her forsvandt dyret.

Se video af optrinnet øverst. Videoen er optaget af Oliver Hjørringgaard fra butikken.